Procurorii din cadrul Direcției Naționale Anticorupție au efectuat astăzi percheziții domiciliare în 22 locații situate în municipiul București și județele Prahova și Vâlcea reprezentând domiciliile unor persoane fizice și sediile unor societăți comerciale.
Potrivit unui comunicat al DNA, perchezițiile au fost făcute într-un dosar penal ce vizează suspiciuni privind săvârșirea unor infracțiuni asimilate celor de corupție și de fals.
Acestea au fost săvârșite în perioada 2018-2022, de către persoane specializate în identificarea și însușirea nelegală a unor bunuri imobile, ce au aparținut unor persoane decedate, cu prejudicierea moștenitorilor legali.
Profitul obținut din tranzacționarea ulterioară a acelor imobile depășește suma de 1.365.223 lei.